Zajac, Pavol, poslanec NR SR (2014-09-10):
Vážená pani predsedajúca, pán minister, pán spravodajca, máme tu návrh zákona v skrátenom legislatívnom konaní o navýšení vianočných dôchodkov. A ja sa pýtam, je pred voľbami? Je pred komunálnymi voľbami? Je dôvod tohto skráteného legislatívneho konania to, že sa blížia parlamentné voľby? Komunálne voľby? Dámy a páni, v demokracii to funguje tak, že vždycky je pred nejakými voľbami. A nebol by som takto začal vystupovať k tomuto návrhu zákona, keby ste včera neboli vyradili desať návrhov zákonov, opozičných návrhov zákonov s dôvodom, že je pred komunálnymi voľbami. A preto sú tieto návrhy zákonov vyradené a budú znova zaradené po komunálnych voľbách. Po ktorých komunálnych voľbách? sa pýtam. Lebo jedny budú teraz v 2014. a ďalšie v 2018., ani to nebolo povedané. Takže v demokracii je vždycky pred nejakými voľbami. Návrhy zákonov vládnych, vládnych poslancov, vlády, opozičných poslancov, vždycky nejako súvisia s voľbami. Áno, každý má nejaký volebný program, každý má nejaký cieľ, ako svoju predstavu o tom, ako spravovať a riadiť krajinu, a Národná rada je tým miestom, kde vláda, vládni poslanci, ale aj opoziční môžu prezentovať tieto návrhy. A včera bolo vyradených desať opozičných návrhov zákonov. Pýtam sa, prečo len desať. Prečo ste rovno nevyradili všetky? Okrem iného boli vyradené návrhy zákonov, päť návrhov zákonov z dielne KDH. Boli tam: ústavný návrh zákona o jednom mandáte, ktorý už dlhodobo presadzujeme, „Jeden mandát stačí,“ bol tam návrh zákona „Jeden plat stačí.“ Bolo dôvodom tieto návrhy zákonov, jeden mandát, jeden plat stačí? Preto ste vyradili tieto návrhy zákonov? Obetovali ste demokraciu pre viacnásobné platy niektorých poslancov Národnej rady za SMER? Demokratické princípy, ústavné princípy, právo navrhovať poslancov, rokovací poriadok, toto všetko ste obetovali preto, aby niektorí poslanci Národnej rady mohli poberať viacej platov? Pán premiér Fico povedal, že s takýmto návrhom príde. Prečo s ním neprišiel? Prečo s takým návrhom zákona neprišiel? A, mimochodom, vyradili ste návrh zákona mojich kolegov Brocku, Přidala o advokácii. Návrh zákona zhruba je o tom, aby poslanec Národnej rady nemohol vykonávať advokátsku prax. Ako toto súvisí s komunálnymi voľbami, sa vás pýtam, vládni poslanci. Ako toto súvisí s komunálnymi voľbami? Ani jeden z nich nekandiduje ani len za poslanca obecného zastupiteľstva. Ako toto súvisí s komunálnymi voľbami? Prečo ste rovno nevyradili všetky návrhy zákonov? Premiér Fico povie, že je za to, aby keď niekto poberá viacej mandátov, bral iba jeden plat. Prečo s takým návrhom neprišiel? A keď s tým príde opozícia, tak vyradíte takéto návrhy. Lebo to pred komunálnymi voľbami niektorým nehrá do karát, preto porušíte rokovací poriadok, preto porušíte základné demokratické pravidlá, ústavné pravidlá? Dovoľte mi, aby som sa vyjadril aj k navýšeniu vianočných dôchodkov. Navýšenie, priemerné navýšenie dôchodkov je aj podľa dôvodovej správy na úrovni 12,7 eur. Veľmi ťažko sa dá oponovať tomu, že vláda navrhuje navýšenie dôchodcom vianočné príspevky. Veď, kto už by nechcel, aby dôchodcovia mali vyššie dôchodky alebo aj ten vianočný príspevok, ktorý je veľmi neštandardný. Ale dovoľte mi, aby som vám poukázal na dvojtvárnosť vlády Roberta Fica a vlády SMER-u, ako sa správajú aj ku dôchodcom, na konkrétnom príklade, ktorý bol tu schválený na poslednej schôdzi. A bol by som rád, aby to počúvali hlavne dôchodcovia. Áno, vláda SMER-u vám ide dvihnúť vianočný dôchodok priemerne o 12,7 eura. A čo sa stalo na poslednej schôdzi? Podľa návrhu zákona, keďže deficit, štátny deficit klesol pod 3 %, DPH sa mala znížiť z 20 % podľa zákona na 19 %. Pozmeňujúcim návrhom dvoch vládnych poslancov pána Kamenického a nepamätám si, kto bol ten druhý, v júni bola zachovaná DPH na úrovni 20 %. Čo to znamená pre každého dôchodcu na Slovensku? Dámy a páni, Štatistický úrad hovorí o tom, že priemerná domácnosť dôchodcov má spotrebu mesačnú 322 eur, 322 eur mesačne. Ročne to znamená, krát dvanásť, 3 864 eur ročne. Toľko dôchodca spotrebuje za rok. Ak pozmeňujúcim návrhom vládnych poslancov a celá, teda poslanci SMER-u to schválili, sa neznížila DPH na 19 %, ale zostala na 20, tak 1 % DPH, ktoré zaplatí dôchodca, je 32 eur. Dámy a páni, dôchodcovia, počúvajte, vládna strana SMER vám navyšuje priemerne dôchodky o 12,7 eura, ale pozmeňujúcim návrhom vládnych poslancov zaplatíte na budúci rok o 32 eur na dépeháčke. Jednou rukou vám dajú priemerne, samozrejme, ale aj hovorím o priemernom navýšení, jednou rukou vám vláda dáva navýšenie vianočných dôchodkov o 12,7 eura a na druhej strane tá istá ruka vám zoberie 32 eur na budúci rok. Toto je dvojtvárnosť vládnej strany SMER a vlády Roberta Fica. Takže proti navýšeniu vianočných dôchodkov sa nedá namietať, ale dôchodcovia a ich životné náklady majú širšie súvislosti. A len na jednom príklade, na tej jednopercentnej DPH, ktorú ste neznížili tak, ako podľa zákona to malo byť, ste dôchodcom priemerne na budúci rok zobrali 32 eur.